ઐતિહાસિક પાર્શ્વભૂમિકાઃ વાઘેલા સામ્રાજ્ય દરમિયાન ઈ. સ. 1294 (વિ. સં. 1350)માં તેના છેલ્લા રાજા કર્ણદેવ વાઘેલાના શાસન દરમિયાન આ વાવ બાંધવામાં આવી છે. એવી વાયકા છે કે તે નબળો શાસક હતો એટલે તે સમયે તે કરણ ઘેલો કહેવાતો હતો. આ રાજા પછી દિલ્હીના અલાઉદ્દીન ખીલજીએ આ પ્રદેશ પોતાના તાબા હેઠળ લઈ લીધો અને તેના ભાઈ અલીફ ખાનને અહીંની સત્તા (ગવર્નર) સોંપી. રાજા કર્ણદેવ વાઘેલાના બે મંત્રીઓ કે જે નાગર બ્રાહ્મણો હતા શ્રી માધા અને શ્રી કેશવ દ્વારા આ વાવ બંધાવવામાં આવી હતી અને તેથી જ તેને માધાવાવ કહે છે. વાવમાં કરણ ઘેલો અને તેની પત્નીનાં પૂતળાં હજી જોઈ શકાય છે.